CELEX: 62020TN0695
Language: fi
Date: 2020-11-18 00:00:00
Title: Asia T-695/20: Kanne 18.11.2020 – OG v. EIP

1.2.2021   
            
            
               FI
            
            
               Euroopan unionin virallinen lehti
            
            
               C 35/53
            
         
      Kanne 18.11.2020 – OG v. EIP
      (Asia T-695/20)
      (2021/C 35/71)
      Oikeudenkäyntikieli: ranska
      
         Asianosaiset
      
      
         Kantaja: OG (edustajat: asianajajat L. Levi ja M. Vandenbussche)
      
         Vastaaja: Euroopan investointipankki
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  ottaa tämän kanteen tutkittavaksi ja toteaa sen perustelluksi;
               
            tämän vuoksi
      
                  —
               
               
                  velvoittaa EIP:n maksamaan 16 kuukauden palkan ja 6 kuukauden lähtöpalkkion eli 317 668 euron suuruisen summan ensimmäisen vahingonkorvausvaatimuksen esittämisen ajankohtana 23.10.2019; tämä määrä on päivitettävä maksuhetkellä;
               
            
                  —
               
               
                  velvoittaa EIP:n korvaamaan henkisestä kärsimyksestä kohtuulliseksi arvioidut 50 000 euroa;
               
            
                  —
               
               
                  tarvittaessa kumoaa vahingonkorvausvaatimuksen hylkäämistä koskevan päätöksen, joka on päivätty 9.3. ja vastaanotettu 10.3.2020;
               
            
                  —
               
               
                  tarvittaessa kumoaa 8.8.2020 tehdyn päätöksen, jolla hallinnon sisäinen valitus implisiittisesti hylättiin;
               
            
                  —
               
               
                  määrää prosessinjohtotoimena oikeuden tutustua SSTL:n raporttiin;
               
            
                  —
               
               
                  velvoittaa vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kantaja pyrkii kanteellaan saamaan todetuksi Euroopan investointipankin (EIP) korvausvastuun sellaisten tapahtumien johdosta, jotka hänen mukaansa erikseen tai kokonaisuutena tarkasteltuina osoittavat EIP:n toimineen virheellisesti tavalla, joka aiheutti hänelle vahinkoa ja hänen sairastumisensa, ja esittää kanteensa tueksi yhden kanneperusteen, jonka mukaan EIP on laiminlyönyt huolenpitovelvollisuuden ja loukannut hyvän hallinnon ja avoimuuden periaatteita, ja yleisemmin laiminlyönyt jokaista työnantajaa koskevan yleisen varovaisuus- ja huolellisuusvelvoitteen.
      Kantaja väittää tässä asiassa, että jos EIP olisi säännöllisesti toteuttanut vaadittavat turvallisuustoimenpiteet rakennuksissaan, erään harjoittelijan traaginen itsemurha olisi jäänyt tapahtumatta. Hän väittää myös, että jos EIP olisi kantanut vastuunsa tämän itsemurhan osalta ja täyttänyt henkilöstöönsä kuuluviin nähden – erityisesti kantajan kaltaisiin, jotka olivat suoraan tekemisissä tämän itsemurhatapauksen kanssa –, velvollisuutensa, jotka koskevat läpinäkyvyyttä ja mukana oloa, avoimuutta ja avunantoa, kantaja ei olisi nyt työkyvyttömyyseläkkeellä oleva henkilöstön jäsen, joka kärsii ja jonka uralla ja ansioiden tunnustamisella ei enää työnantajan, jota hän kuitenkin oli palvellut uskollisesti, silmissä ole merkitystä.
      Kantaja väittää, että tosiseikat osoittavat myös, että sen sijaan, että EIP olisi käyttäytynyt vastuullisen ja suojelevan työnantajan tavoin, se on EIP:n harjoittelijan itsemurhatapauksen jälkeen harjoittanut politiikkaa, jonka tarkoituksena on ollut kantajan maineen tahraaminen ja hänen halventamisensa aina siinä määrin, että hän on luhistunut fyysisesti ja henkisesti. Kantaja tuntee 30 vuoden esimerkillisen uran jälkeen tulevansa kohdelluksi vain keskinkertaisena ja epärehellisenä työntekijänä.